Fejlec_uj_Habis_L

**Előterjesztés**

**a járási hivatalok kialakításával kapcsolatos további döntések meghozataláról**

Tisztelt Közgyűlés!

A T. Közgyűlés 613/2012. (X. 25.) sz. határozatával hagyta jóvá az Egri Járási Hivatal kialakítására vonatkozó, a járási (fővárosi kerületi) hivatalokról szóló 218/2012. (VIII. 13.) Korm. rendelet szerinti megállapodást, amelyet a felek 2012. október 29-én írtak alá.

Az Egri Járási Hivatal több telephelyen fog működni, ezek közé tartozik az Okmányiroda Szvorényi u. 50. szám alatti, az Önkormányzatunk tulajdonában álló Kossuth u. 28. szám alatti, továbbá a Szarvas tér 1. szám alatti épület is.

Tekintettel arra, hogy ezen két utóbbi helyszínen a járási hivatal 2013. január 1-i megalakulásával a munkavégzés akadálytalanul megindulhasson, további informatikai jellegű beruházások elvégzése vált szükségessé. Ezzel összefüggésben Horváth László kormánymegbízott úrtól megkeresés érkezett Önkormányzatunk felé, annak érdekében, hogy a működési feltételek biztosítása a fenti határidőig megtörténhessen.

Figyelemmel arra is, hogy az ÉMOP 3.1.2/C-09-2f-2011-001 kódszámú, „Dobó tér –Eger patak-Belvárosi térsor funkcióbővítő rehabilitációja” megnevezésű, európai uniós pályázat keretében a Városháza felújítása a jövő évben fog megvalósulni, ezért a Kormányhivatal az előzetes egyeztetések során eltekintett attól, hogy a járási hivatal feladat-ellátási helyei között az Eger, Dobó tér 2. szám alatti épület is szerepeljen, továbbá a járási hivatalok feladatai ellátásának biztosítása a jogszabály erejénél fogva Önkormányzatunkat is terheli, így segítséget nyújtunk ezen beruházások elvégzéséhez az alábbiak szerint:

* Kossuth u. 28. alatti ingatlanon strukturált hálózat kiépítése, továbbá telefon alközpont szállítása és beüzemelése (ennek hozzávetőleges költsége összesen bruttó 762 Ft + 1582e Ft);
* Szarvas tér 1. szám alatti ingatlanon telefon alközpont szállítása és beüzemelése (ennek hozzávetőleges költsége összesen bruttó 1715e Ft).

A költségek fedezete a Hivatal 2012. évi költségvetésében az informatikai sorokon rendelkezésre áll.

Kérem a T. Közgyűlést, hogy az Egri Járási Hivatal működőképességének biztosítása érdekében fogadja el az alábbi határozati javaslatot.

Eger, 2012. november 22.

**Habis László**

**Polgármester**

Határozati javaslat:

**A Közgyűlés jóváhagyja a Heves Megyei Kormányhivatallal az Egri Járási Hivatal kialakításához szükséges informatikai beruházások elvégzésére vonatkozó megállapodást az Eger, Kossuth u. 28. és az Eger, Szarvas tér 1. szám alatti ingatlan vonatkozásában, és felhatalmazza a Polgármestert annak aláírására.**

**Felelős**: Habis László polgármester

**Határidő**: 2012. december 15.